《和双溪杭佥宪谒曹娥庙留题》
明代·张吉

水滨故事堪搜索，宓妃枕也湘妃瑟。茫茫真伪苦难分，游子相猜非一日。

兰芎山下草露零，孝女高风谁复觅。双旌冉冉导双溪，芳醑雅歌相继出。

邯郸古碑久磨灭，临江土木空形质。老瞒逆焰已熏天，汉鼎多年泯馨飶。

碑阴隐字揣摩馀，犹与徒人较疏密。不思娥心憎犬彘，怒气潜张己盈室。

娥生玄圣作经前，直与共姬迭书卒。水火无情道本高，千古越峰无峍崒。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。